過致政屯田劉公隠廬
作者：黄庭堅
朝代：宋

paragraphs: 兒時拜公牀，眼碧眉紫煙。
舍前架茅茨，爐香坐僧禪。
女奴煮甖粟，石盆瀉機泉。
今來掃門巷，竹間翁蛻蟬。
堂堂列五老，勝氣失江山。
石盆爛黄土，茅齋薪壞椽。
女奴爲民妻，又瘞蒿里園。
當年笑語地，華屋轉朱欄。
課兒種松子，傘蓋上參天。
投策數去日，木行天再環。
先生古人風，鐵膽石肺肝。
眼前不可意，壯日掛其冠。
解衣廬君峰，洗耳瀑布源。
霧豹藏文章，驚世時一斑。
衆人初易之，久遠乃見難。
憶昔子政在，爲翁數解顔。
五兵森武庫，河漢落舌端。
王陽已富貴，塵冠不肯彈。
呻吟刊十史，凡例墨新乾。
宰木忽拱把，相望風隧寒。
百楹書萬卷，少子似翁賢。